Document ID: 32010R0505

REGULAMENTUL (UE) NR. 505/2010 AL COMISIEI
din 14 iunie 2010
de modificare a anexei II la Regulamentul (CE) nr. 854/2004 al Parlamentului European și al Consiliului de stabilire a normelor specifice de organizare a controalelor oficiale privind produsele de origine animală destinate consumului uman
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 17 alineatul (1),
întrucât:
(1)
Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală destinate consumului uman.
(2)
Regulamentul (CE) nr. 854/2004 prevede că statele membre trebuie să se asigure că producția și introducerea pe piață a moluștelor bivalve vii și, prin analogie, a echinodermelor vii, a tunicatelor vii și a gasteropodelor marine vii se supun controalelor oficiale astfel cum este descris în anexa II. Capitolul II din respectiva anexă conține prevederi privind clasificarea și monitorizarea zonelor de producție.
(3)
Zonele de producție sunt clasificate în funcție de nivelul de contaminare fecală. Animalele care se hrănesc prin filtrare, cum sunt moluștele bivalve, pot acumula microorganisme care reprezintă un risc pentru sănătatea publică. Acesta este motivul pentru care clasificarea zonelor de producție se bazează pe prezența anumitor microorganisme provenite din contaminarea fecală.
(4)
În general, gasteropodele marine nu sunt animale care se hrănesc prin filtrare, prin urmare riscul de acumulare a microorganismelor provenite din contaminarea fecală ar trebui considerat ca fiind mic. În plus, nu s-a raportat nicio informație epidemiologică din care să rezulte că ar exista o legătură între prevederile privind clasificarea zonelor de producție și riscurile pentru sănătatea publică generate de gasteropode marine care nu se hrănesc prin filtrare.
(5)
Ținând cont de aceste informații științifice, astfel de gasteropode marine care nu se hrănesc prin filtrare ar trebui excluse din prevederile privind clasificarea zonelor de producție.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 854/2004 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iunie 2010.

Labels: 0
17
6